รัฐบาลไทย-ข่าวทำเนียบรัฐบาล-ปลัด มท. แจ้งผู้ว่าฯ ทุกจังหวัดบูรณาการพลังภาคีเครือข่ายในพื้นที่ร่วมทำนุบำรุงแหล่งน้ำศักดิ์สิทธิ์ของแต่ละจังหวัดให้สะอาด สวยงาม สมกับเป็นแหล่งน้ำสำคัญของชาติอย่างยั่งยืนตลอดไป
วันอาทิตย์ที่ 29 ตุลาคม 2566
29/10/2566
ปลัด มท. แจ้งผู้ว่าฯ ทุกจังหวัดบูรณาการพลังภาคีเครือข่ายในพื้นที่ร่วมทํานุบํารุงแหล่งน้ําศักดิ์สิทธิ์ของแต่ละจังหวัดให้สะอาด สวยงาม สมกับเป็นแหล่งน้ําสําคัญของชาติอย่างยั่งยืนตลอดไป
ปลัดมหาดไทยแจ้งผู้ว่าราชการจังหวัดทุกจังหวัดบูรณาการพลังภาคีเครือข่ายในพื้นที่ร่วมทํานุบํารุงแหล่งน้ําศักดิ์สิทธิ์ของแต่ละจังหวัดให้สะอาด สวยงาม สมกับเป็นแหล่งน้ําสําคัญของชาติอย่างยั่งยืนตลอดไป
วันนี้ (29 ต.ค. 66) นายสุทธิพงษ์ จุลเจริญ ปลัดกระทรวงมหาดไทย เปิดเผยว่า นับเนื่องไปเมื่อปีพุทธศักราช 2562 อันเป็นปีมหามงคลที่พระบาทสมเด็จพระเจ้าอยู่ทรงประกอบพระราชพิธีบรมราชาภิเษก พุทธศักราช 2562 กระทรวงมหาดไทยได้รับมอบหมายจากรัฐบาลให้ดําเนินการสํารวจและบํารุงรักษาแหล่งน้ําศักดิ์สิทธิ์ที่เคารพเลื่อมใส แหล่งน้ําที่เคยใช้ทําน้ําพระพุทธมนต์ศักดิ์สิทธิ์ให้คงอยู่ในสภาพที่ใสสะอาด และดําเนินการพัฒนาภูมิทัศน์โดยรอบให้มีความเป็นระเบียบเรียบร้อย สวยงาม มีความพร้อมที่จะนําน้ําไปประกอบพิธีสําคัญให้เป็นไปด้วยความเรียบร้อยและสมพระเกียรติ ซึ่งในการจัดทําน้ําอภิเษกในการพระราชพิธีบรมราชาภิเษก พุทธศักราช 2562 ได้ดําเนินการบํารุงรักษาแหล่งน้ําครอบคลุมทั้ง 4 ด้าน คือ ด้านแหล่งน้ําศักดิ์สิทธิ์ของจังหวัด ด้านพิธีพลีกรรมตักน้ํา ด้านพิธีทําน้ําอภิเษก และด้านการเชิญคนโทน้ําอภิเษก โดยมีแหล่งน้ําศักดิ์สิทธิ์ของทุกจังหวัดทั่วประเทศ รวมจํานวน 107 แหล่งน้ํา
“เนื่องในโอกาสมหามงคลที่พระบาทสมเด็จพระเจ้าอยู่หัวจะทรงเจริญพระชนมพรรษา 6 รอบ 28 กรกฎาคม 2567 กระทรวงมหาดไทยจึงได้แจ้งไปยังผู้ว่าราชการจังหวัดทุกจังหวัดบูรณาการร่วมกับภาคีเครือข่ายในพื้นที่ดําเนินการพัฒนา ฟื้นฟู บูรณะแหล่งน้ําศักดิ์สิทธิ์ที่ใช้ในการประกอบพิธีพลีกรรมตักน้ําในการพระราชพิธีบรมราชาภิเษก พุทธศักราช 2562 เพื่อยกระดับแหล่งน้ําศักดิ์สิทธิ์ให้เป็นแหล่งเรียนรู้ทางประวัติศาสตร์อันเกี่ยวเนื่องกับสถาบันพระมหากษัตริย์ของอนุชนรุ่นหลัง เพื่อเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 72 พรรษา” นายสุทธิพงษ์ฯ กล่าว
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า เพื่อให้การดําเนินการทํานุบํารุงแหล่งน้ําศักดิ์สิทธิ์ของแต่ละจังหวัดเป็นไปตามแนวทางการบํารุงรักษาและฟื้นฟูแหล่งน้ําศักดิ์สิทธิ์ เพื่อเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 6 รอบ 28 กรกฎาคม 2567 จึงได้สั่งการไปยังผู้ว่าราชการจังหวัดทุกจังหวัดประสานกับอําเภอในพื้นที่เป้าหมายให้ร่วมกับผู้นําศาสนา ภาคเอกชน จิตอาสาพระราชทาน ผู้บริหารสถานศึกษา ผู้บริหารองค์กรปกครองส่วนท้องถิ่น กํานัน ผู้ใหญ่บ้าน อาสาสมัครท้องถิ่นรักษ์โลก (อถล.) และประชาชนในพื้นที่ดูแลแหล่งน้ําศักดิ์สิทธิ์ให้อยู่ในสภาพที่ใสสะอาด มีการปรับภูมิทัศน์โดยรอบให้สวยงาม เป็นระเบียบอยู่เสมอ โดยน้อมนําแนวทางตามหลักการทรงงาน “ร่วมคิด ร่วมพูดคุย ร่วมทํา ร่วมรับประโยชน์” ด้วยการประชุมหารือร่วมกับหน่วยงานที่เป็นเจ้าของพื้นที่ที่มีแหล่งน้ําศักดิ์สิทธิ์ตั้งอยู่ เช่น อุทยาน โบราณสถาน วัด ฯลฯ พร้อมทั้งจัดให้มีกิจกรรมจิตอาสา "เราทําความ ดี ด้วยหัวใจ" ร่วมพัฒนาบริเวณแหล่งน้ําศักดิ์สิทธิ์ และปรับภูมิทัศน์โดยรอบในทุกเดือน และจัดทําป้ายอธิบายให้ความรู้แก่ผู้มาเยี่ยมชมถึงประวัติความเป็นมาของแหล่งน้ําศักดิ์สิทธิ์ทั้งภาษาไทย และภาษาอังกฤษ รวมถึงจัดทําแผนพัฒนาพื้นที่เพื่อยกระดับแหล่งน้ําศักดิ์สิทธิ์ให้เป็นแหล่งท่องเที่ยว แหล่งเรียนรู้ทางประวัติศาสตร์และสถาบันพระมหากษัตริย์ไทยของอนุชนรุ่นหลัง รวมถึงอาจจัดพิธีเสริมความเป็นสิริมงคลในพื้นที่
“กระทรวงมหาดไทยขอเชิญชวนพี่น้องประชาชนตลอดจนภาคีเครือข่ายทั้ง 7 ภาคี ในพื้นที่จังหวัดทั้ง 76 จังหวัดทั่วประเทศ อันประกอบด้วย ภาคราชการ ภาคผู้นําศาสนา ภาควิชาการ ภาคเอกชน ภาคประชาสังคม ภาคประชาชน และภาคสื่อสารสารมวลชน ได้หลอมรวมพลังแห่งความรู้รักสามัคคีและความสํานึกในพระมหากรุณาธิคุณต่อสถาบันพระมหากษัตริย์ ร่วมกับท่านผู้ว่าราชการจังหวัด หัวหน้าส่วนราชการ นายอําเภอ ทั้งการนําเสนอแนวทางและรูปแบบการพัฒนา ทํานุบํารุงแหล่งน้ําศักดิ์สิทธิ์ของจังหวัดให้สะอาด สวยงาม เกิดการเสริมสร้างพลังการมีส่วนร่วมจากทุกภาคส่วน และเป็นสถานที่แห่งความภาคภูมิใจของพี่น้องประชาชน เด็ก เยาวชน นักเรียน นิสิต นักศึกษา ในการแสดงออกซึ่งการดูแลรักษาอย่างเต็มกําลัง เพื่อให้แหล่งน้ําศักดิ์สิทธิ์เป็นสถานที่แห่งการสํานึกในพระมหากรุณาธิคุณ สถานที่แห่งการน้อมรําลึกในประวัติศาสตร์ความเป็นชาติไทย อีกทั้งยังเป็นการส่งเสริม Soft Power ของประเทศไทยอย่างต่อเนื่อง เพราะสถานที่เหล่านี้ล้วนแต่หนุนเสริมศักยภาพด้านการท่องเที่ยวในมิติวัฒนธรรมและประวัติศาสตร์ของแต่ละพื้นที่ซึ่งจะยังผลให้เกิดการเพิ่มขีดความสามารถด้านสินค้าและบริการและศักยภาพการแข่งขันของประเทศ สมกับการเป็นแหล่งน้ําสําคัญของชาติ ที่จะทําให้ประชาชนได้ร่วมกันดูแลรักษาให้คงอยู่คู่กับประเทศไทย เมื่อสังคมดี เศรษฐกิจดี คุณภาพชีวิตของพี่น้องประชาชนก็จะได้รับการพัฒนาให้ดีขึ้นอย่างยั่งยืนตลอดไป” นายสุทธิพงษ์ฯ กล่าวเพิ่มเติม
นายสุทธิพงษ์ จุลเจริญ ปลัดกระทรวงมหาดไทย กล่าวในช่วงท้ายว่า ขอให้ผู้ว่าราชการจังหวัด ทุกจังหวัด ได้ปฏิบัติตามแนวทางที่กระทรวงมหาดไทย โดยกรมส่งเสริมการปกครองท้องถิ่น ได้แจ้งวิธีการดําเนินงาน พร้อมทั้งกํากับและติดตามการดําเนินการพัฒนา ฟื้นฟู บูรณะแหล่งน้ําศักดิ์สิทธิ์แล้วรายงานให้กรมส่งเสริมการปกครองท้องถิ่นทราบทุกวันที่ 30 ของเดือน จนถึงสิ้นปี 2567